Naţionala Germaniei schimbă sponsorul tehnic: va purta tricouri Nike. E prima oară după 70 de ani
Federaţia Germană de Fotbal (DFB) a anunţat joi că, începând cu anul 2027, echipa naţională a ţării va schimba sponsorul tehnic, urmând să renunţe la Adidad, în favoarea Nike.
Decizia este considerată complet surprinzătoare, dar preşedintele Federaţiei Germane de Fotbal (DFB), Bernd Neuendorf, a declarat că "Viitorul parteneriat va permite DFB să continue să îndeplinească sarcini cheie în următorul deceniu, în vederea dezvoltării cuprinzătoare a fotbalului în Germania".
Parteneriatul cu Nike este programat să înceapă din ianuarie 2027, iar contractul se întinde pe o durată de opt ani, în care firma americană de echipament sportiv va îmbrăca toate echipele naţionale ale Germaniei.
"Atribuirea contractului viitorului partener furnizor, Nike, este rezultatul unei licitaţii transparente şi nediscriminatorii", a declarat Holger Blask, preşedintele consiliului de administraţie al DFB. "Nike a făcut de departe cea mai bună ofertă economică şi a impresionat, de asemenea, cu viziunea sa legată de conţinut, care include şi un angajament clar pentru promovarea sportului amator şi popular, precum şi dezvoltarea durabilă a fotbalului feminin în Germania", a continuat Blask.
Adidas, firma care a pierdut licitaţia, este partener al DFB de mai bine de şapte decenii, iar parteneriatul actual va expira la finele anului 2026. Adidas a fost furnizorul de echipament alături de care Germania a câştigat patru titluri mondiale şi treo titluri europene la masculin, dar şi două titluri mondiale şi opt europene la feminin.